Grondwethof genader oor staatskaping-verslagFoto van pres. Jacob Zuma: Siyasanga Mbambani, departement van kommunikasie Volgens Mmusi Maimane, leier van die DA, het Zuma sy grondwetlike verpligtinge versuim deur nie ŉ kommissie van ondersoek aan te stel soos deur adv. Thuli Madonsela, voormalige openbare beskermer, in haar verslag aanbeveel is nie. Zuma moes die kommissie teen 2 Desember op die been gebring het. Dit kom ook enkele dae nadat Zuma die Pretoriase hooggeregshof versoek het om die staatskaping-verslag en die aanbevelings tersyde te stel. Zuma bevraagteken veral die aanbeveling dat ŉ kommissie van ondersoek aangestel moet word. “Ons vra die konstitusionele hof om te beveel dat Zuma aan die aanbevelings moet voldoen en binne tien dae ná die hofbevel die kommissie moet aanstel.” Volgens Maimane het die DA Zuma ook skriftelik in kennis gestel dat indien hy Madonsela se verslag wil daag voor die hof, hy ŉ hofbevel moet bekom waarvolgens hy nie dadelik haar aanbevelings hoef te implementeer nie hangende die uitkoms van sy aansoek. Die konstitusionele hof het vroeër die jaar gelas dat Zuma versuim het om die Grondwet te handhaaf deur nie aan Madonsela se verslag rakende die Nkandla-saak gehoor te gee nie. Zuma is gedwing om R7,8 miljoen terug te betaal rakende die opgraderings aan sy private woning.